Euroopa Liidu Teataja L 087 , 21/03/1998 Lk 0017 - 0021



Koostöönõukogu töökord Euroopa ühenduste ja nende liikmesriikide ning Venemaa Föderatsiooni vahelise, kehtestatud 27. jaanuaril 1998 (98/228/EÜ) KOOSTÖÖNÕUKOGU, võttes arvesse 24. juunil 1994. aastal Kérkyra saarel allakirjutatud partnerlus- ja koostöölepingut, millega sõlmiti partnerlus ühelt poolt Euroopa ühenduste ja nende liikmesriikide ning teiselt poolt Venemaa Föderatsiooni vahel, edaspidi "leping", eriti selle artikleid 90-93, [1] võttes arvesse lepingu protokolli, millele kirjutati alla 21. mail 1997 Brüsselis, ning arvestades, et nimetatud leping jõustus 1. detsembril 1997, ON KEHTESTANUD JÄRGMISE TÖÖKORRA: Artikkel 1 Eesistumine Koostöönõukogu eesistujaks on kordamööda kaheteistkuuliste perioodide kaupa ühenduste ja selle liikmesriikide nimel Euroopa Liidu Nõukogu liige ning Venemaa Föderatsiooni valitsuse liige. Esimene periood algab koostöönõukogu esimese istungi päeval ja lõpeb sama aasta 31. detsembril. Artikkel 2 Istungid Koostöönõukogu tuleb kokku ministrite tasandil korrapäraselt üks kord aastas. Mõlema lepingupoole taotluse korral võib koostöönõukogu pidada erakorralisi istungeid poolte kokkuleppel. Lepingupoolte kokkuleppe kohaselt kutsuvad sekretärid ühiselt kokku koostöönõukogu istungid. Artikkel 3 Koostöönõukogu liikmed ja nende esindatus Kui lepingu artiklis 91 määratletud koostöönõukogu liikmel endal pole võimalik kohal viibida, võib teda esindada selleks nimetatud minister või ametnik. See ametnik peaks tavaliselt olema Venemaa Föderatsiooni Euroopa ühenduste juures oleva esinduse juhataja, Euroopa Liidu juures oleva alalise esinduse juhataja või kõrgem ametnik. Kõigil muudel juhtudel teatab liige, kes soovib olla esindatud, eesistujale oma esindaja nime enne istungit, kus teda esindatakse. Koostöönõukogu liikme esindajal on kõik selle liikme õigused. Artikkel 4 Delegatsioonid Koostöönõukogu liikmetel võib kaasas olla ametnikke. Enne iga istungit teatatakse eesistujale kõigi lepingupoolte delegatsioonide kavandatav koosseis ja juhid. Koostöönõukogu võib kutsuda oma istungitele teisi isikuid, selleks et anda informatsiooni teatavate küsimuste kohta. Artikkel 5 Sekretariaat Üks Euroopa Liidu Nõukogu peasekretariaadi ametnik ja üks Venemaa Föderatsiooni valitsuse nimetatud ametnik tegutsevad ühiselt koostöönõukogu sekretäridena. Artikkel 6 Dokumendid Kui koostöönõukogu arutelud põhinevad täiendavatel kirjalikel dokumentidel, tuleb need dokumendid nummerdada ja sekretärid levitavad neid koostöönõukogu dokumentidena. Artikkel 7 Kirjavahetus Kõik teated, mis on adresseeritud koostöönõukogule või koostöönõukogu eesistujale, edastatakse mõlemale koostöönõukogu sekretärile. Sekretärid tagavad, et teated edastatakse koostöönõukogu eesistujale ja vajaduse korral jaotatakse teistele koostöönõukogu liikmetele artiklis 6 märgitud dokumentidena. Sel viisil edastatav kirjavahetus saadetakse komisjoni peasekretariaadile, liikmesriikide alalistele esindustele Euroopa Liidu juures ja Venemaa Föderatsiooni esindusele Brüsselis. Koostöönõukogu eesistuja teated saadab asjaomane sekretär adressaatidele ja vajaduse korral jaotatakse need artiklis 6 märgitud dokumentidena teistele koostöönõukogu liikmetele eelmises lõigus nimetatud aadressidel. Artikkel 8 Istungi päevakord 1. Lepingupooled lepivad kokku iga istungi päevakorraprojektis. Asjaomane sekretär edastab päevakorraprojekti artiklis 7 märgitud adressaatidele hiljemalt 15 päeva enne istungi algust. Päevakorraprojekt sisaldab punkte, mille päevakorda võtmise kohta on üks kahest sekretärist saanud taotluse hiljemalt 21 päeva enne istungi algust, välja arvatud siis, kui punkte ei arvata päevakorraprojekti, sest sekretärid pole päevakorraprojekti väljasaatmise kuupäevaks saanud täiendavaid dokumente. Koostöönõukogu võtab päevakorra vastu iga istungi alguses. Muu kui päevakorraprojektis esitatud punkti võib päevakorda arvata ainult mõlema lepingupoole nõusolekul. 2. Lepingupoolte kokkuleppel võib lõikes 1 osutatud tähtaegu lühendada, et võtta arvesse konkreetse juhtumi nõudeid. Artikkel 9 Protokoll Iga istungi kohta koostavad sekretärid ühiselt protokolli projekti kahes autentses eksemplaris. Üldiselt märgitakse protokolli iga päevakorrapunkti kohta: - koostöönõukogule esitatud dokumendid, - seisukohad, mille kandmist protokolli on nõudnud koostöönõukogu liige, - antud soovitused, kokkulepitud seisukohad ja konkreetsetes küsimustes tehtud otsused. Protokollis on ka istungil osalenud koostöönõukogu liikmete või nende esindajate nimekiri. Protokolli projekt esitatakse koostöönõukogule kinnitamiseks hiljemalt üks kuu pärast istungit. Kinnitamise korral allkirjastatavad sekretärid kaks protokolli autentset eksemplari ja need antakse hoiule lepingupoolte kätte. Protokolli koopia edastatakse kõigile artiklis 7 märgitud adressaatidele. Artikkel 10 Soovitused 1. Koostöönõukogu annab soovitusi lepingupoolte ühisel kokkuleppel. Istungitevahelisel ajal võib koostöönõukogu lepingupoolte nõusolekul anda soovitusi või kinnitada protokolle kirjaliku menetluse teel. Kirjalik menetlus koosneb ametlikust kirjavahetusest kahe sekretäri vahel, kes tegutsevad kokkuleppel lepingupooltega. 2. Lepingu artiklis 90 määratletud koostöönõukogu soovitus kannab pealkirja "soovitus", millele järgneb selle järjekorranumber, vastuvõtmise kuupäev ja teema üldine kirjeldus. Koostöönõukogu soovituse kinnitavad kaks sekretäri ja mõlema lepingupoole delegatsioonide juhid allkirjastavad kaks autentset eksemplari. Soovitused edastatakse koostöönõukogu dokumentidena kõigile artiklis 7 märgitud adressaatidele. Artikkel 11 Avaldamine Koostöönõukogu istungid ei ole avalikud, kui ei ole otsustatud teisiti. Kumbki lepingupool võib otsustada, kas avaldada koostöönõukogu soovitusi oma ametlikus väljaandes. Artikkel 12 Keeled Koostöönõukogu ametlikud keeled on lepingupoolte ametlikud keeled. Koostöönõukogu tugineb harilikult oma aruteludes nendes keeltes koostatud dokumentidele. Artikkel 13 Kulud Euroopa ühendused ja Venemaa Föderatsioon katavad koostöönõukogu istungitel osalemisega seotud kulud ise, sealhulgas tööjõu-, sõidu-, elamis-, posti- ja telekommunikatsioonikulud. Euroopa ühendused kannavad istungitel suulise tõlke ja dokumentide kirjaliku tõlkega seotud kulud, välja arvatud suuline või kirjalik tõlge mõnest Euroopa ühenduste ametlikust keelest vene keelde, mille kulud kannab Venemaa Föderatsioon. Muud istungite praktilise korraldamisega seotud kulud, sealhulgas istungitel levitatavate dokumentide paljundamisega seotud kulud, kannab pool, kes on vastaval kohtumisel võõrustaja. Artikkel 14 Koostöökomitee 1. Käesolevaga asutatakse kooskõlas lepingu artikliga 92 koostöökomitee, kes abistab koostöönõukogu tema ülesannete täitmisel. Koostöökomiteesse kuuluvad Euroopa Ühenduste Komisjoni liikmete ja Euroopa Liidu Nõukogu liikmete esindajad ning Venemaa Föderatsiooni valitsuse esindajad, tavaliselt kõrgemate ametnike tasandil. 2. Koostöökomitee valmistab ette koostöönõukogu istungid ja arutelud, jälgib vajaduse korral koostöönõukogu soovituste rakendamist ning tagab üldiselt partnerluse jätkuvuse ja lepingu nõuetekohase toimimise. Koostöökomitee esitab kõik ettepanekud ja soovituste eelnõud koostöönõukogule vastuvõtmiseks. 3. Lepingu artiklites 16, 17 ja 53 ning lisas 2 märgitud konsultatsioonid toimuvad koostöökomitees. Lepingupoolte kokkuleppel võivad konsultatsioonid jätkuda koostöönõukogus. 4. Käesolevale töökorrale lisatakse koostöökomitee töökord. [1] EÜT L 327, 28.11.1997, lk 1. -------------------------------------------------- LISA KOOSTÖÖKOMITEE TÖÖKORD Artikkel 1 Eesistumine Koostöökomitee eesistujaks on kordamööda kaheteistkuuliste perioodide kaupa ühenduste ja selle liikmesriikide nimel Euroopa Ühenduste Komisjoni esindaja ning Venemaa Föderatsiooni valitsuse esindaja. Esimene periood algab koostöönõukogu esimese istungi päeval ja lõpeb sama aasta 31. detsembril. Sel ajavahemikul ja seejärel igal kaheteistkuulisel perioodil juhatab koostöökomitee istungeid koostöönõukogu eesistujaks olev lepingupool. Artikkel 2 Istungid Koostöökomitee tuleb kokku vähemalt üks kord aastas ja lepingupoolte kokkuleppel, kui asjaolud nõuavad. Koostöökomitee istungid peetakse lepingupoolte vahel kokkulepitud ajal ja kohas. Kaks sekretäri kutsuvad ühiselt kokku koostöökomitee istungid. Artikkel 3 Delegatsioonid Enne iga istungit teatatakse eesistujale kõigi lepingupoolte delegatsioonide kavandatav koosseis. Artikkel 4 Sekretariaat Üks Euroopa Ühenduste Komisjoni ametnik ja üks Venemaa Föderatsiooni valitsuse ametnik tegutsevad ühiselt koostöökomitee sekretäridena. Kõik selles lisas nimetatud teated koostöökomitee eesistujale ja eesistuja teated edastatakse koostöökomitee sekretäridele, koostöönõukogu sekretäridele ja koostöönõukogu eesistujale. Artikkel 5 Avaldamine Koostöökomitee koosolekud ei ole avalikud, kui ei ole otsustatud teisiti. Artikkel 6 Koosoleku päevakord 1. Kostöökomitee sekretärid koostavad iga koosoleku päevakorraprojekti. Päevakorraprojekt edastatakse artiklis 4 märgitud adressaatidele hiljemalt 15 päeva enne koosoleku algust. Päevakorraprojekt sisaldab punkte, mille päevakorda võtmise kohta on eesistuja saanud taotluse hiljemalt 21 päeva enne istungi algust, välja arvatud siis, kui punkte ei arvata päevakorraprojekti, sest sekretärid pole saanud täiendavaid dokumente päevakorraprojekti väljasaatmise kuupäevaks. Koostöökomitee võtab päevakorra vastu iga istungi alguses. Muu kui päevakorraprojektis esitatud punkti võib päevakorda arvata lepingupoolte nõusolekul. 2. Lepingupoolte kokkuleppel võib lõikes 1 osutatud tähtaegu lühendada, et võtta arvesse konkreetse juhtumi nõudeid. 3. Koostöökomitee võib kutsuda oma istungitele eksperte, selleks et anda informatsiooni teatavate küsimuste kohta. Artikkel 7 Protokoll Iga istungi kohta koostatakse protokoll. Protokollis on kokku võetud koostöökomitee tehtud otsused. Kui koostöökomitee protokolli vastu võtab, allkirjastavad eesistuja ja sekretärid protokolli ning see antakse hoiule lepingupoolte kätte. Protokolli koopia edastatakse kõigile käesoleva lisa artiklis 4 märgitud adressaatidele. Artikkel 8 Soovitused Koostöökomitee ei anna soovitusi, välja arvatud erijuhtudel, kui koostöönõukogu on teda selleks lepingu artikli 92 lõike 2 kohaselt volitanud. Sellistel juhtudel kannab akt pealkirja "soovitus", millele järgneb selle järjekorranumber, vastuvõtmise kuupäev ja teema kirjeldus. Soovitusi antakse lepingupoolte ühisel kokkuleppel. Koostöökomitee soovitused edastatakse kõigile käesoleva lisa artiklis 4 märgitud adressaatidele. Koostöökomitee võib otsustada, kas soovitus avaldatakse. Eesistuja ja sekretärid allkirjastavad kõik koostöökomitee soovitused. Artikkel 9 Kulud Ühendus ja Venemaa Föderatsioon katavad koostöökomitee ja selle allkomiteede ja töörühmade istungitel osalemisega seotud kulud ise, sealhulgas tööjõu-, sõidu-, elamis-, posti- ja telekommunikatsioonikulud. Euroopa ühendused kannavad koosolekutel suulise tõlke ja dokumentide kirjaliku tõlkega seotud kulud, välja arvatud suuline või kirjalik tõlge mõnest Euroopa ühenduste ametlikust keelest vene keelde, mille kulud kannab Venemaa Föderatsioon. Muud koosolekute praktilise korraldamisega seotud kulud, sealhulgas koosolekutel levitatavate dokumentide paljundamisega seotud kulud, kannab pool, kes on vastaval kohtumisel võõrustaja. Artikkel 10 Allkomiteed ja töörühmad Koostöökomitee võib moodustada allkomiteesid ja töörühmi, kes teda ülesannete täitmisel abistavad. Allkomiteed ja töörühmad töötavad koostöökomitee järelevalve all ja esitavad koostöökomiteele pärast iga koosolekut aruande. Allkomiteed ja töörühmad ei anna soovitusi. Koostöökomitee võib muuta allkomitee või töörühma ülesandeid, lõpetada nende tegevuse või moodustada uusi allkomiteesid või töörühmi. --------------------------------------------------